《和彦常舍人元夕扈从二首 其二》
宋代·吕陶

羽卫森然翠辇平，仰瞻天步出西清。月行青道夜如昼，春入皇州花满城。

三五良辰传盛观，九重归路沸欢声。君王已向龙楼望，喜奉慈颜酒数行。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。